Bejn is-17 u d-19 ta' Ġunju, il‐Knisja f'Malta ospitat l‐laqgħa annwali tal‐uffiċjali tal‐media u l‐kelliema tal‐Konferenzi Episkopali Ewropej (CCEE). Din il-konferenza, li saret fil-Kurja tal-Arċisqof, laqqgħet 53 parteċipant minn 27 pajjiż fl‐Ewropa u mis‐Santa Sede, biex jiddiskutu temi importanti relatati mal‐komunikazzjoni u l‐media. Id‐delegazzjoni tmexxiet mill‐Kardinal Angelo Bagnasco, President tas‐CCEE. L-Arċisqof Charles J. Scicluna ntalab jkun wieħed mill-kelliema ewlenin ta' din il-konferenza, li ġiet indirizzata wkoll minn Dr Paolo Ruffini, il‐Prefett għad‐Dekasteru tal‐Komunikazzjoni tas‐Santa Sede. L-Isqof Awżiljarju Joseph Galea-Curmi fetaħ il-konferenza. Il-laqgħa f'Malta tas-CCEE wieġbet ukoll għas-sejħa tal-Papa Franġisku li fil-messaġġ tiegħu għall-Jum Dinji tal-Komunikazzjoni 2019 qal li l-kuntest attwali jsejjaħ lill-Insara biex jimmanifestaw dik il-komunjoni li timmarka l-identità tagħna ta' nies li jemmnu. Nitolbu sabiex din il‐konferenza sservi ta' ġid għall‐Knisja Kattolika u għall‐Insara fl‐Ewropa. Ara l-filmat bil-konklużjonijiet tal-konferenza tas-CCEE f'Malta.
Malta tospita laqgħa Ewropea dwar il-media